title: Eiropas Parlamenta Lēmums (ES) 2015/1626 (2015. gada 29. aprīlis) par Eiropas Savienības 2013. finanšu gada vispārējā budžeta izpildes apstiprināšanu, V iedaļa – Revīzijas palāta

text:
               30.9.2015

               LV

               Eiropas Savienības Oficiālais Vēstnesis

               L 255/122

      EIROPAS PARLAMENTA LĒMUMS (ES) 2015/1626
      (2015. gada 29. aprīlis)
      par Eiropas Savienības 2013. finanšu gada vispārējā budžeta izpildes apstiprināšanu, V iedaļa – Revīzijas palāta
      EIROPAS PARLAMENTS,

                  —

                  ņemot vērā Eiropas Savienības 2013. finanšu gada vispārējo budžetu (1),

                  —

                  ņemot vērā Eiropas Savienības konsolidētos pārskatus par 2013. finanšu gadu (COM(2014) 510 – C8-0155/2014) (2),

                  —

                  ņemot vērā Revīzijas palātas pārskatu par budžeta izpildi 2013. finanšu gadā un iestāžu atbildes (3),

                  —

                  ņemot vērā deklarāciju (4) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 55., 99., 164., 165. un 166. pantu,

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu (A8-0113/2015),

         1.

            sniedz Revīzijas palātas ģenerālsekretāram apstiprinājumu par Revīzijas palātas 2013. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropadomei, Padomei, Komisijai, Eiropas Savienības Tiesai, Revīzijas palātai, Eiropas Ombudam, Eiropas Datu aizsardzības uzraudzītājam un Eiropas Ārējās darbības dienestam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV L 66, 8.3.2013.

         (2)  OV C 403, 13.11.2014., 1. lpp.

         (3)  OV C 398, 12.11.2014., 1. lpp.

         (4)  OV C 403, 13.11.2014., 128. lpp.

         (5)  OV L 248, 16.9.2002., 1. lpp.

         (6)  OV L 298, 26.10.2012., 1. lpp.


title: 2012/383/ES: Politikas un drošības komitejas Lēmums EUPOL COPPS /1/2012 ( 2012. gada 3. jūlijs ) par Eiropas Savienības Policijas misijas palestīniešu teritorijās ( EUPOL COPPS ) vadītāja iecelšanu amatā

text:
               14.7.2012

               LV

               Eiropas Savienības Oficiālais Vēstnesis

               L 186/31

         POLITIKAS UN DROŠĪBAS KOMITEJAS LĒMUMSEUPOL COPPS/1/2012
   (2012. gada 3. jūlijs)
   par Eiropas Savienības Policijas misijas palestīniešu teritorijās (EUPOL COPPS) vadītāja iecelšanu amatā
   (2012/383/ES)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Vienoto rīcību 2005/797/KĀDP (2005. gada 14. novembris) par Eiropas Savienības policijas misiju palestīniešu teritorijās (1) (EUPOL COPPS), un jo īpaši tās 11. panta 1. punktu,
   tā kā:

               (1)

               Vienotās rīcības 2005/797/KĀDP 11. panta 1. punktā ir paredzēts, ka Politikas un drošības komiteja ir pilnvarota saskaņā ar Līguma 38. pantu pieņemt attiecīgus lēmumus, lai īstenotu misijas EUPOL COPPS politisku kontroli un stratēģisku vadību, tostarp pieņemt lēmumu par misijas vadītāja iecelšanu amatā.

               (2)

               Savienības Augstā pārstāve ārlietās un drošības politikas jautājumos ir ierosinājusi iecelt Kenneth DEANE kungu par EUPOL COPPS misijas vadītāju uz laikposmu no 2012. gada 1. jūlija līdz 2013. gada 30. jūnijam,

         IR PIEŅĒMUSI ŠO LĒMUMU.
   1. pants
   Ar šo Kenneth DEANE kungs tiek iecelts par Eiropas Savienības policijas misijas palestīniešu teritorijās (EUPOL COPPS) vadītāju uz laikposmu no 2012. gada 1. jūlija līdz 2013. gada 30. jūnijam.
   2. pants
   Šis lēmums stājas spēkā tā pieņemšanas dienā.
   To piemēro no 2012. gada 1. jūlija.

      Briselē, 2012. gada 3. jūlijā

            Politikas un drošības komitejas vārdā –

            priekšsēdētājs

         O. SKOOG

      (1)  OV L 300, 17.11.2005., 65. lpp.


title: Padomes Lēmums (KĀDP) 2016/1172 (2016. gada 18. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)

text:
               19.7.2016

               LV

               Eiropas Savienības Oficiālais Vēstnesis

               L 193/106

         PADOMES LĒMUMS (KĀDP) 2016/1172
   (2016. gada 18. jūlijs),
   ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2012. gada 16. jūlijā pieņēma Lēmumu 2012/392/KĀDP (1), ar ko izveidoja Eiropas Savienības KDAP misiju Nigērā, lai atbalstītu Nigēras drošības spēku spēju veidošanu saistībā ar terorisma un organizētas noziedzības apkarošanu (EUCAP SAHEL Niger).

               (2)

               Padome 2014. gada 22. jūlijā pieņēma Lēmumu 2014/482/KĀDP (2), ar ko misiju pagarināja līdz 2016. gada 15. jūlijam.

               (3)

               Padome 2015. gada 13. jūlijā pieņēma Lēmumu (KĀDP) 2015/1141 (3), ar ko paredzēja finanšu atsauces summu līdz 2016. gada 15. jūlijam. Padome 2015. gada 5. oktobrī pieņēma Lēmumu (KĀDP) 2015/1780 (4), ar ko, ievērojot turpmāko operatīvo plānošanu, pārskatīja finanšu atsauces summu.

               (4)

               Pēc stratēģiskās pārskatīšanas Politikas un drošības komiteja ieteica EUCAP Sahel Niger pilnvaras pielāgot un pagarināt par diviem gadiem līdz 2018. gada 15. jūlijam un to, ka laikposmam no 2016. gada 16. jūlija līdz 2017. gada 15. jūlijam būtu jāparedz finanšu atsauces summa.

               (5)

               Nigēras Republikas valdība ar 2016. gada 19. maijā datētu vēstuli aicināja Eiropas Savienību pagarināt EUCAP Sahel Niger pilnvaras par divu gadu laikposmu.

               (6)

               Attiecīgi būtu jāgroza Lēmums 2012/392/KĀDP.

               (7)

                  EUCAP Sahel Niger tiks īstenota situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu 2012/392/KĀDP groza šādi:

               1)

               lēmuma 2. pantu aizstāj ar šādu:
               “2. pants
               Mērķi
               Lai īstenotu Eiropas Savienības stratēģiju attiecībā uz drošību un attīstību Sāhelā, EUCAP SAHEL Niger mērķis ir dot Nigēras iestādēm iespēju definēt un īstenot savu valsts drošības stratēģiju. EUCAP SAHEL Niger mērķis ir sniegt arī ieguldījumu integrētas, daudzdisciplīnu, saskaņotas, ilgtspējīgas un uz cilvēktiesībām balstītas pieejas izstrādē starp dažādiem Nigēras drošības spēkiem saistībā ar terorisma un organizētas noziedzības apkarošanu. Turklāt tā palīdz Nigēras centrālajām un vietējām iestādēm un drošības spēkiem izstrādāt politiku, paņēmienus un procedūras, lai labāk kontrolētu un apkarotu nelikumīgu migrāciju.”;

               2)

               lēmuma 3. pantu aizstāj ar šādu:
               “3. pants
               Uzdevumi
               1.   Lai sasniegtu 2. pantā paredzētos mērķus, EUCAP SAHEL Niger:

                           a)

                           nostiprina Nigēras īstenotu vadību un kontroli, sadarbspēju un plānošanas spēju stratēģiskā līmenī, vienlaikus atbalstot valsts drošības stratēģijas un saistītu robežu pārvaldības stratēģiju izstrādi koordinācijā ar citiem attiecīgiem dalībniekiem;

                           b)

                           nostiprina attiecīgo drošības spēku tehniskās prasmes, kas vajadzīgās cīņai pret terorismu un organizēto noziedzību;

                           c)

                           ar centieniem gan stratēģiskā, gan operatīvā līmenī mudina iekšējās drošības spēkus un, atbilstīgā gadījumā, bruņotos spēkus nostiprināt cilvēkresursus, loģistiku un apmācības politiku saistībā ar cīņu pret terorismu, nelikumīgu migrāciju un organizēto noziedzību, lai nodrošinātu EUCAP Sahel Niger darbību ilgtspēju, tostarp sniedzot tehnisku atbalstu ar projektu starpniecību;

                           d)

                           nostiprina koordināciju valsts, reģionālā un starptautiskā līmenī saistībā ar terorisma apkarošanu, cīņu pret nelikumīgu migrāciju un organizēto noziedzību un atbilstīgā gadījumā pēta iespējas veicināt reģionālo sadarbību, piemēram, Sāhelas G5;

                           e)

                           atbalstot Savienības mērķus migrācijas jomā, palīdz Nigēras centrālajām un vietējām iestādēm un drošības spēkiem izstrādāt politiku, procedūras un paņēmienus, lai labāk kontrolētu un pārvaldītu migrācijas plūsmas, cīnītos pret nelikumīgu migrāciju un samazinātu saistītās noziedzības līmeni.

                     2.   EUCAP SAHEL Niger pievēršas 1. punktā minētajām darbībām, kuras veicina Nigēras teritorijas kontroles uzlabošanu, tostarp sadarbībā ar Nigēras bruņotajiem spēkiem.
               3.   EUCAP SAHEL Niger neveic nekādas izpildfunkcijas.”;

               3)

               lēmuma 13. panta 1. punktam pievieno šādu daļu:
               “Finanšu atsauces summa ar EUCAP Sahel Niger saistīto izdevumu segšanai laikposmā no 2016. gada 16. jūlija līdz 2017. gada 15. jūlijam ir EUR 26 300 000.”;

               4)

               lēmuma 16. panta otro daļu aizstāj ar šādu:
               “To piemēro līdz 2018. gada 15. jūlijam.”

         2. pants
   Šis lēmums stājas spēkā tā pieņemšanas dienā.
   To piemēro no 2016. gada 16. jūlija.

      Briselē, 2016. gada 18. jūlijā

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2012/392/KĀDP (2012. gada 16. jūlijs) par Eiropas Savienības KDAP misiju Nigērā (EUCAP Sahel Niger) (OV L 187, 17.7.2012., 48. lpp.).

      (2)  Padomes Lēmums 2014/482/KĀDP (2014. gada 22. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 217, 23.7.2014., 31. lpp.).

      (3)  Padomes Lēmums (KĀDP) 2015/1141 (2015. gada 13. jūlijs), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 185, 14.7.2015., 18. lpp.).

      (4)  Padomes Lēmums (KĀDP) 2015/1780 (2015. gada 5. oktobris), ar ko groza Lēmumu 2012/392/KĀDP par Eiropas Savienības KDAP misiju Nigērā (EUCAP Sahel Niger) (OV L 259, 6.10.2015., 21. lpp.).


title: Pieprasījums atcelt  Hans-Peter Martin  imunitāti#Eiropas Parlamenta  2008. gada 12. marta  lēmums par pieprasījumu atcelt  Hans-Peter Martin  imunitāti (2007/2215(IMM))

text:
               20.3.2009

               LV

               Eiropas Savienības Oficiālais Vēstnesis

               CE 66/82

         Pieprasījums atcelt Hans-Peter Martin imunitāti

      P6_TA(2008)0089

   Eiropas Parlamenta 2008. gada 12. marta lēmums par pieprasījumu atcelt Hans-Peter Martin imunitāti (2007/2215(IMM))
   (2009/C 66 E/16)
   Eiropas Parlaments,

               —

               ņemot vērā pieprasījumu atcelt Hans-Peter Martin imunitāti, ko 2007. gada 24. septembrī nosūtījis Austrijas Republikas pastāvīgais pārstāvis un kas paziņots 2007. gada 27. septembra plenārsēdē,

               —

               pēc Hans-Peter Martin uzklausīšanas saskaņā ar Reglamenta 7. panta 3. punktu,

               —

               ņemot vērā 10. pantu 1965. gada 8. aprīļa Protokolā par privilēģijām un imunitāti Eiropas Kopienās, kā arī 6. panta 2. punktu 1976. gada 20. septembra Aktā par Eiropas Parlamenta deputātu ievēlēšanu tiešās vispārējās vēlēšanās,

               —

               ņemot vērā Eiropas Kopienu Tiesas 1964. gada 12. maija un 1986. gada 10. jūlija spriedumus (1),

               —

               ņemot vērā Austrijas konstitūcijas 57. pantu,

               —

               ņemot vērā Reglamenta 6. panta 2. punktu un 7. pantu,

               —

               ņemot vērā Juridiskās komitejas ziņojumu (A6-0071/2008),

               1.

               nolemj atcelt Hans-Peter Martin imunitāti;

               2.

               uzdod priekšsēdētājam nekavējoties nosūtīt šo lēmumu un atbildīgās komitejas ziņojumu attiecīgajai Austrijas Republikas iestādei.

      (1)  Lieta 101/63 Wagner/Fohrmann un Krier, 1964. g. Krājums (Recueil), 383. lpp., kā arī lieta 149/85 Wybot/Faure un citi, 1986. g. Krājums (Recueil), 2391. lpp.


title: 2006/958/EK: Padomes Lēmums ( 2006. gada 19 decembris ), lai noslēgtu Nolīgumu starp Eiropas Kopienu un Šveices Konfederāciju, ar ko pārskata nolīgumu starp Eiropas Kopienu un Šveices Konfederāciju par savstarpēju atzīšanu saistībā ar atbilstības novērtējumu

text:
               29.12.2006

               LV

               Eiropas Savienības Oficiālais Vēstnesis

               L 386/50

         PADOMES LĒMUMS
   (2006. gada 19 decembris),
   lai noslēgtu Nolīgumu starp Eiropas Kopienu un Šveices Konfederāciju, ar ko pārskata nolīgumu starp Eiropas Kopienu un Šveices Konfederāciju par savstarpēju atzīšanu saistībā ar atbilstības novērtējumu
   (2006/958/EB)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 133. pantu saistībā ar 300. panta 2. punkta pirmās daļas pirmo teikumu,
   ņemot vērā Komisijas priekšlikumu,
   tā kā:

               (1)

               Komisija Kopienas vārdā ir apspriedusi nolīgumu ar Šveices Konfederāciju, ar ko pārskata Nolīgumu starp Eiropas Kopienu un Šveices Konfederāciju par savstarpēju atzīšanu saistībā ar atbilstības novērtējumu.

               (2)

               Minētais nolīgums būtu jāapstiprina,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināts Nolīgums starp Eiropas Kopienu un Šveices Konfederāciju, ar ko pārskata Nolīgumu starp Eiropas Kopienu un Šveices Konfederāciju par savstarpēju atzīšanu saistībā ar atbilstības novērtējumu.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu, lai uzliktu saistības Kopienai.
   3. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Eiropas Kopienas vārdā nosūtīt nolīguma 2. pantā paredzēto diplomātisko notu.

      Briselē, 2006. gada 19 decembris

            Padomes vārdā –

            priekšsēdētājs

         J. KORKEAOJA

   NOLĪGUMS,
   ar ko pārskata Nolīgumu starp Eiropas Kopienu un Šveices Konfederāciju par savstarpēju atzīšanu saistībā ar atbilstības novērtējumu
   EIROPAS KOPIENA UN ŠVEICES KONFEDERĀCIJA,
   turpmāk “Puses”,
   noslēgušas Nolīgumu par savstarpēju atzīšanu saistībā ar atbilstības novērtējumu
   (turpmāk “Nolīgums”);
   TĀ KĀ Nolīgums stājās spēkā 2002. gada 1. jūnijā;
   TĀ KĀ ir jāvienkāršo Nolīguma darbība;
   TĀ KĀ Nolīguma 1., 5., 6., 7., 8., 9., 10. un 11. pantā ir atsauce uz atbilstības novērtēšanas struktūrām, kas uzskaitītas 1. pielikumā;
   TĀ KĀ Nolīguma 2. pantā ir atsauce uz definīcijām, kas paredzētas 1996. gada ISO/IEC 2. rokasgrāmatā un 1993. gada Eiropas standartā EN 45020;
   TĀ KĀ Nolīguma 4. pants paredz, ka Nolīgumu piemēro vienīgi attiecībā uz produktiem, kuru izcelsme ir kādā no Pusēm saskaņā ar nepreferenciālas izcelsmes noteikumiem;
   TĀ KĀ Nolīguma 6. pantā ir atsauce uz 11. pantā paredzētajām procedūrām;
   TĀ KĀ Nolīguma 8. pantā ir atsauce uz Komitejas priekšsēdētāju;
   TĀ KĀ Nolīguma 9. pantā ir atsauce uz saskaņošanas un salīdzināšanas darbu starp atbilstības novērtēšanas struktūrām, kas atzītas saskaņā ar Nolīgumu;
   TĀ KĀ ar Nolīguma 10. pantu ir izveidota komiteja, kas lemj par atbilstības novērtēšanas struktūru iekļaušanu 1. pielikumā un par to svītrošanu no 1. pielikuma;
   TĀ KĀ Nolīguma 11. pantā ir noteikta procedūra atbilstības novērtēšanas struktūru iekļaušanai 1. pielikumā un to svītrošanai no 1. pielikuma;
   TĀ KĀ Nolīguma 12. pantā ir noteiktas saistības informācijas apmaiņai;
   ŅEMOT VĒRĀ, ka nolūkā atspoguļot Nolīguma 11. pantā izdarītās izmaiņas 1., 5., 6., 7., 8., 9., 10. un 11. pantā būtu jāsvītro termins “1. pielikumā uzskaitītās atbilstības novērtēšanas struktūras”, un tas jāaizstāj ar atsauci uz “atzītām atbilstības novērtēšanas struktūrām”;
   ŅEMOT VĒRĀ, ka nolūkā izvairīties no nepieciešamības grozīt Nolīgumu, kad tiek izdarītas izmaiņas definīcijās atbilstīgajās ISO/IEC rokasgrāmatās, 2. pantā būtu jāsvītro atsauce uz konkrētiem izdevumiem, un tā jāaizstāj ar vispārēju atsauci uz ISO un IEC paredzētajām definīcijām;
   ŅEMOT VĒRĀ, ka būtu jāsvītro atsauce 2. pantā, jo Eiropas standarti 45020 (1993. gada izdevums) vairs nav spēkā;
   ŅEMOT VĒRĀ, ka tirdzniecības veicināšanai starp Pusēm un Nolīguma darbības vienkāršošanai 4. pantā būtu jāsvītro ierobežojums Nolīgumu piemērot vienīgi produktiem, kuru izcelsme ir kādā no Pusēm;
   ŅEMOT VĒRĀ, ka Nolīguma vienkāršošanai būtu jāsvītro daži 6. panta noteikumi, lai izvairītos no 11. pantā paredzēto atbilstīgo noteikumu atkārtošanas;
   ŅEMOT VĒRĀ, ka nolūkā atspoguļot faktu, ka Komiteju kopīgi vada Puses, 8. pantā būtu jāsvītro atsauce uz Komitejas priekšsēdētāju;
   ŅEMOT VĒRĀ, ka tirdzniecības veicināšanai starp Pusēm un Nolīguma darbības pārredzamības nodrošināšanai 8. pantā būtu jāiekļauj pienākums atzīto atbilstības novērtēšanas struktūru darbības iespējamo apturēšanu norādīt atzīto atbilstības novērtēšanas struktūru sarakstā;
   ŅEMOT VĒRĀ, ka Nolīguma darbības veicināšanai 9. pantā būtu jāiekļauj prasība norīkotājām iestādēm pielikt pūliņus, lai nodrošinātu, ka atzītās atbilstības novērtēšanas struktūras atbilstīgi sadarbojas;
   ŅEMOT VĒRĀ, ka Nolīguma darbības vienkāršošanai 10. pantā būtu jāparedz, ka lēmumus par atbilstības novērtēšanas struktūru atzīšanu vai atzīšanas atsaukšanu jāpieņem Komitejai vienīgi tajos gadījumos, kad to apstrīd otra Puse;
   ŅEMOT VĒRĀ, ka Nolīguma darbības vienkāršošanai 11. pantā būtu jānosaka vienkāršota procedūra atbilstības novērtēšanas iestāžu atzīšanai, atzīšanas atsaukšanai, darbības jomas mainīšanai vai atzīšanas apturēšanai;
   ŅEMOT VĒRĀ, ka darbības pārredzamības uzlabošanai 12. pantā būtu jāiekļauj pienākums rakstiski paziņot par jebkurām izmaiņām, kas attiecas uz atbilstīgajiem normatīvajiem un administratīvajiem aktiem, kā arī uz norīkotājām iestādēm un kompetentajām iestādēm;
   IR VIENOJUŠĀS PĀRSKATĪT NOLĪGUMU, KĀ IZKLĀSTĪTS TURPMĀK.
   1. pants
   Nolīguma pārskatīšana
   1.   Nolīguma 1. pants jāizsaka šādā redakcijā:

               i)

               1. punktā tekstu “1. pielikumā minētās struktūras” aizstāj ar “struktūras, kas atzītas saskaņā ar nolīguma procedūrām” (turpmāk “atzītās atbilstības novērtēšanas struktūras”).

               ii)

               2. punktā tekstu “1. pielikumā minētās struktūras” aizstāj ar “atzītās atbilstības novērtēšanas struktūras”.

         2.   2. panta 2. punkta tekstu aizstāj ar šādu tekstu:

      “ISO un IEC minētās definīcijas var izmantot, lai noteiktu vispārējo terminu nozīmi saistībā ar šajā nolīgumā ietverto atbilstības novērtēšanu.”

   3.   4. pantu aizstāj ar šādu pantu:

      “4. pants
      Izcelsme
      Šā nolīguma noteikumi attiecas uz produktiem, kuri ietverti šajā nolīgumā neatkarīgi no to izcelsmes.”

   4.   5. pantu aizstāj ar šādu pantu:

      “5. pants
      Atzītās atbilstības novērtēšanas struktūras
      Puses ar šo piekrīt, ka atbilstības novērtēšanas struktūras, kuras ir atzītas saskaņā ar 11. pantā noteikto procedūru, ir tiesīgas novērtēt atbilstību.”

   5.   6. pantu aizstāj ar šādu pantu:

      “6. pants
      Norīkotājas iestādes
      1.   Puses ar šo apņemas nodrošināt, ka norīkotājām iestādēm ir piešķirtas vajadzīgās pilnvaras un kompetence norīkot atbilstības novērtēšanas struktūras vai atsaukt norīkotās struktūras, apturēt atbilstības novērtēšanas struktūru darbību vai atcelt apturējumu atbilstīgi attiecīgajai jurisdikcijai.
      2.   Lai norīkotu atbilstības novērtēšanas struktūras, attiecīgās iestādes ievēro vispārējos norīkošanas principus, kas minēti 2. pielikumā, ņemot vērā 1. pielikuma attiecīgās IV iedaļas noteikumus. Šīs norīkotājas iestādes ievēro tos pašus principus, kad tās atceļ norīkoto struktūru, aptur tās darbību vai atceļ darbības apturēšanu.”

   6.   7. pantu izsaka šādā redakcijā:
   1. punktā “to jurisdikcijā esošās atbilstības novērtēšanas struktūras, kas minētas 1. pielikumā” aizstāj ar “to jurisdikcijā esošās atzītās atbilstības novērtēšanas struktūras”.
   7.   8. pantu izsaka šādā redakcijā:

               i)

               1. punkta pirmajā daļā “kas minētas 1. pielikumā” aizstāj ar “atzīto atbilstības novērtēšanas struktūru”.

               ii)

               1. punkta otrajā daļā teksts “un Komitejas priekšsēdētājam” tiek svītrots.

               iii)

               4. punktā pēc pirmā teikuma pievieno jaunu teikumu “Šādu darbības apturēšanu norāda atzīto atbilstības novērtēšanas struktūru kopējā sarakstā, kas sniegts 1. pielikumā.”

         8.   9. pantu izsaka šādā redakcijā:

               i)

               2. punktā “to jurisdikcijā esošās atbilstības novērtēšanas struktūras, kas minētas 1. pielikumā” aizstāj ar “to jurisdikcijā esošās atzītās atbilstības novērtēšanas struktūras”.

               ii)

               3. punktā “Atbilstības novērtēšanas struktūras, kas minētas 1. pielikumā” aizstāj ar “atzītās atbilstības novērtēšanas struktūras” un pēc pirmā teikuma iekļauj jaunu teikumu “Norīkotājas iestādes pieliek visas pūles, lai nodrošinātu, ka atzītās atbilstības novērtēšanas struktūras sadarbojas atbilstīgā veidā.”

         9.   10. panta 4. punktu aizstāj ar šādu punktu:

      9.“4.   Komiteja var izskatīt jebkuru jautājumu saistībā ar šo nolīgumu. Jo īpaši tā ir atbildīga par:

                  a)

                  procedūru izveidi 7. pantā paredzēto pārbaužu veikšanai;

                  b)

                  procedūru izveidi 8. pantā paredzēto pārbaužu veikšanai;

                  c)

                  lēmumu par atbilstības novērtēšanas struktūru atzīšanu, kuras tiek apstrīdētas saskaņā ar 8. pantu;

                  d)

                  lēmumu par atzīšanas atsaukšanu atzītajām atbilstības novērtēšanas struktūrām, kuras tiek apstrīdētas saskaņā ar 8. pantu;

                  e)

                  normatīvo un administratīvo aktu izskatīšanu, par kuriem viena Puse ir informējusi otru saskaņā ar 12. pantu, lai novērtētu to ietekmi uz nolīgumu un grozītu atbilstīgās 1. pielikuma iedaļas.”

   10.   11. pantu aizstāj ar šādu pantu:

      “11. pants
      Atbilstības novērtēšanas struktūru atzīšana, atzīšanas atsaukšana, darbības jomas izmainīšana un darbības apturēšana
      10.1.   Atbilstības novērtēšanas struktūru atzīšanai piemēro šādu procedūru saistībā ar prasībām, kas izklāstītas 1. pielikuma attiecīgajās nodaļās:

                  a)

                  Puse, kura vēlas atzīt kādu atbilstības novērtēšanas struktūru, šai nolūkā rakstveidā informē otru Pusi par savu priekšlikumu, pievienojot savam lūgumam atbilstīgo informāciju.

                  b)

                  Ja otra Puse piekrīt priekšlikumam vai neceļ iebildumus 60 dienu laikā pēc priekšlikuma paziņojuma saņemšanas, atbilstības novērtēšanas struktūra tiek uzskatīta par atzītu atbilstības novērtēšanas struktūru saskaņā ar 5. panta nosacījumiem.

                  c)

                  Ja otra Puse šo 60 dienu laikā rakstveidā izsaka iebildumus, piemēro 8. pantu.

            2.   Puse var atsaukt vai apturēt tās jurisdikcijā esošās atbilstības novērtēšanas struktūras atzīšanu vai atcelt šo apturēšanu. Attiecīgā Puse nekavējoties informē rakstveidā otru Pusi par savu lēmumu, norādot šā lēmuma datumu. Atsaukšana, apturēšana vai apturēšanas atcelšana stājas spēkā minētajā datumā. Šādu atsaukumu vai apturējumu norāda atzīto atbilstības novērtēšanas struktūru kopējā sarakstā, kas sniegts 1. pielikumā.
      3.   Puse var izteikt priekšlikumu grozīt savā jurisdikcijā esošās atzītās atbilstības novērtēšanas struktūras darbības jomu. Darbības jomas palielināšanai un samazināšanai piemēro attiecīgi 11. panta 1. punktā un 11. panta 2. punktā paredzētās procedūras.
      4.   Izņēmuma gadījumos Puse var apstrīdēt otras Puses jurisdikcijā esošās atbilstības novērtēšanas struktūras tehnisko kompetenci. Šādā gadījumā piemēro 8. pants.
      5.   Pusēm nav jāapstiprina ziņojumi, sertifikāti, atļaujas vai atbilstības zīmes, kuras atbilstības novērtēšanas struktūra izdevusi pēc atzīšanas atsaukšanas vai apturēšanas dienas. Pusēm jāturpina apstiprināt ziņojumi, sertifikāti, atļaujas vai atbilstības zīmes, kuras atbilstības novērtēšanas struktūra izdevusi pirms atzīšanas atsaukšanas vai apturēšanas dienas, ja vien atbildīgā norīkotāja iestāde nav ierobežojusi vai atcēlusi to derīgumu. Puse, kuras jurisdikcijā darbojas atbildīgā norīkotāja iestāde, rakstveidā informē otru Pusi par šādām pārmaiņām attiecībā uz derīguma ierobežošanu vai atcelšanu.”

   11.   12. pantu izsaka šādā redakcijā:

               i)

               2. punktā aiz “informē” iekļauj “rakstveidā”.

               ii)

               Aiz 2. punkta iekļauj 2.a punktu: “Katra Puse informē rakstveidā otru Pusi par izmaiņām norīkotājās iestādēs vai kompetentajās iestādēs.”

         2. pants
   Stāšanās spēkā
   Puses ratificē un apstiprina šo nolīgumu saskaņā ar savām procedūrām. Tas stājas spēkā otrā mēneša pirmajā dienā pēc dienas, kad Puses viena otrai ir paziņojušas par šā nolīguma pieņemšanai vajadzīgo procedūru pabeigšanu.
   3. pants
   Valodas
   1.   Nolīgums ir sastādīts divos oriģināleksemplāros angļu, dāņu, franču, holandiešu, grieķu, itāļu, portugāļu, somu, spāņu, vācu un zviedru valodā; visi teksti ir vienlīdz autentiski.
   2.   Šo nolīgumu un Eiropas Kopienas un Šveices Konfederācijas Nolīgumu par savstarpēju atzīšanu saistībā ar atbilstības novērtēšanu iespējami drīz iztulkos čehu, igauņu, latviešu, lietuviešu, maltiešu, poļu, slovaku, slovēņu un ungāru valodā. Komiteja ir tiesīga apstiprināt šos tulkojumus. Pēc apstiprināšanas versijas šajās valodās ir autentiskas tāpat kā 1. punktā minētajās valodās.

      TO APLIECINOT, pilnvarotie ir parakstījuši šo nolīgumu.


title: Padomes Lēmums (ES) 2017/1922 (2017. gada 16. oktobris) par nostāju, kas Eiropas Savienības vārdā jāieņem Cariforum un ES Apvienotajā padomē, kura izveidota ar Ekonomisko partnerattiecību nolīgumu starp Cariforum valstīm, no vienas puses, un Eiropas Kopienu un tās dalībvalstīm, no otras puses, par grozījumiem I protokola IX pielikumā

text:
               20.10.2017

               LV

               Eiropas Savienības Oficiālais Vēstnesis

               L 271/41

         PADOMES LĒMUMS (ES) 2017/1922
   (2017. gada 16. oktobris)
   par nostāju, kas Eiropas Savienības vārdā jāieņem Cariforum un ES Apvienotajā padomē, kura izveidota ar Ekonomisko partnerattiecību nolīgumu starp Cariforum valstīm, no vienas puses, un Eiropas Kopienu un tās dalībvalstīm, no otras puses, par grozījumiem I protokola IX pielikumā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Ekonomisko partnerattiecību nolīgums starp Cariforum valstīm, no vienas puses, un Eiropas Kopienu un tās dalībvalstīm, no otras puses (1) (“nolīgums”), tika parakstīts 2008. gada 15. oktobrī, un tas ir ticis provizoriski piemērots no 2008. gada 29. decembra.

               (2)

               Saskaņā ar nolīguma 229. panta 1. un 2. punktu Cariforum un ES Apvienotā padome (“Apvienotā padome”) var pieņemt lēmumus, kuri ir saistoši līgumslēdzējām pusēm un Cariforum parakstītājvalstīm, kas veic visus pasākumus, kuri vajadzīgi šo lēmumu izpildei saskaņā ar katras līgumslēdzējas puses un Cariforum parakstītājvalsts iekšējiem noteikumiem.

               (3)

               Plānots, ka Apvienotā padome savā ceturtajā sanāksmē 2017. gada 17. novembrī pieņems lēmumu par grozījumiem nolīguma I protokola IX pielikumā (“IX pielikums”), kurā ietverts aizjūras zemju un teritoriju (AZT) saraksts.

               (4)

               Minētā grozījuma mērķis ir, ņemot vērā triju teritoriju statusa maiņu, atjaunot IX pielikumā sniegto AZT sarakstu un to saskaņot ar Līguma II pielikumu.

               (5)

               Saskaņā ar Līguma par Eiropas Savienību (LES) 17. panta 1. punktu Savienību Apvienotajā padomē pārstāv Komisija. Dalībvalstīm pienākas atbalstīt Savienības nostāju saskaņā ar LES 4. panta 3. punktu.

               (6)

               Tāpēc ir lietderīgi noteikt nostāju, kas Savienības vārdā jāieņem Apvienotajā padomē.

               (7)

               Tādēļ Savienības nostājas Apvienotajā padomē pamatā vajadzētu būt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienības vārdā ir jāieņem Cariforum un ES Apvienotās padomes ceturtajā sanāksmē 2017. gada 17. novembrī par grozījumiem nolīguma I protokola IX pielikumā, pamatā ir Cariforum un ES Apvienotās padomes lēmuma projekts, kas pievienots šim lēmumam.
   2. pants
   Šis lēmums ir adresēts Komisijai un dalībvalstīm.

      Luksemburgā, 2017. gada 16. oktobrī

            Padomes vārdā –

            priekšsēdētāja

         F. MOGHERINI

      (1)  OV L 289, 30.10.2008., 3. lpp.

      PROJEKTS

         CARIFORUM UN ES APVIENOTĀS PADOMES,
      kas izveidota ar Ekonomisko partnerattiecību nolīgumu starp Cariforum valstīm, no vienas puses, un Eiropas Kopienu un tās dalībvalstīm, no otras puses,
      LĒMUMS Nr. …/2017
      (… gada …)
      par grozījumiem I protokola IX pielikumā “Aizjūras zemes un teritorijas”

         CARIFORUM UN ES APVIENOTĀ PADOME,
      ņemot vērā Ekonomisko partnerattiecību nolīgumu starp Cariforum valstīm, no vienas puses, un Eiropas Kopienu un tās dalībvalstīm, no otras puses (“nolīgums”), un jo īpaši tā I protokola 41. pantu,
      tā kā:

                  (1)

                  Nolīguma I protokolā “Par “noteiktas izcelsmes ražojumu” jēdziena definīciju un administratīvās sadarbības metodēm” ir noteikts, ka aizjūras zemes un teritorijas (AZT) ir tās aizjūras zemes un teritorijas, kas uzskaitītas minētā protokola IX pielikumā.

                  (2)

                  Ņemot vērā Majotas (1) un Senbartelmī (2) statusa maiņu un to, ka ir stājies spēkā Padomes Lēmums 2013/755/ES par aizjūras zemju un teritoriju asociāciju ar Eiropas Savienību (3), būtu jāatjaunina nolīguma I protokola IX pielikumā iekļautais aizjūras zemju un teritoriju saraksts,

            IR NOLĒMUSI ŠĀDI.
      1. pants
      I protokola IX pielikumu aizstāj ar šā lēmuma pielikumu.
      2. pants
      Šis lēmums stājas spēkā ….

         …,

               Cariforum valstu vārdā –

               ES līgumslēdzējas puses vārdā –

         (1)  Padomes Lēmums 2012/419/ES (2012. gada 11. jūlijs), ar ko groza statusu, kas Majotai piešķirts attiecībā uz Eiropas Savienību (ES OV L 204, 31.7.2012., 131. lpp.).

         (2)  Padomes Lēmums 2010/718/ES (2010. gada 29. oktobris), ar ko groza statusu, kas Senbertelemī salai piešķirts attiecībā uz Eiropas Savienību (ES OV L 325, 9.12.2010., 4. lpp.).

         (3)  Padomes Lēmums 2013/755/ES (2013. gada 25. novembris) par aizjūras zemju un teritoriju asociāciju ar Eiropas Savienību (ES OV L 76, 15.3.2014., 56. lpp.).

      I protokola IX PIELIKUMS
      Aizjūras zemes un teritorijas
      Šajā protokolā “aizjūras zemes un teritorijas” ir tās zemes un teritorijas, kas minētas Līguma par Eiropas Savienības darbību II pielikumā un ir uzskaitītas turpmāk.
      (Šis saraksts neskar šo valstu un teritoriju statusu un to statusa turpmākās izmaiņas.)

                  1.

                  Aizjūras zemes un teritorijas, kurām ir īpašas attiecības ar Dānijas Karalisti:

                              —

                              Grenlande.

                  2.

                  Aizjūras zemes un teritorijas, kurām ir īpašas attiecības ar Francijas Republiku:

                              —

                              Jaunkaledonija un piederīgās teritorijas,

                              —

                              Francijas Polinēzija,

                              —

                              Senpjēra un Mikelona,

                              —

                              Senbartelmī,

                              —

                              Francijas Dienvidjūru un Antarktikas Zemes,

                              —

                              Volisa un Futunas Salas.

                  3.

                  Aizjūras zemes un teritorijas, kurām ir īpašas attiecības ar Nīderlandes Karalisti:

                              —

                              Aruba,

                              —

                              Bonaire,

                              —

                              Kirasao,

                              —

                              Saba,

                              —

                              Sintēstatiusa,

                              —

                              Sentmartēna.

                  4.

                  Aizjūras zemes un teritorijas, kurām ir īpašas attiecības ar Lielbritānijas un Ziemeļīrijas Apvienoto Karalisti:

                              —

                              Angilja,

                              —

                              Bermudu Salas,

                              —

                              Kaimanu Salas,

                              —

                              Folklenda (Malvinu) Salas,

                              —

                              Dienviddžordžija un Dienvidsendviču Salas,

                              —

                              Montserrata,

                              —

                              Pitkērna,

                              —

                              Sv. Helēnas sala un piederīgās teritorijas,

                              —

                              Britu Antarktikas teritorija,

                              —

                              Britu Indijas Okeāna Teritorija,

                              —

                              Tērksas un Kaikosas Salas,

                              —

                              Britu Virdžīnu salas.


title: 2008/529/EK: Eiropas Parlamenta 2007. gada 24. aprīļa Lēmums par Eiropas Aviācijas drošības aģentūras 2005. finanšu gada budžeta izpildes apstiprināšanu

text:
               15.7.2008

               LV

               Eiropas Savienības Oficiālais Vēstnesis

               L 187/156

         EIROPAS PARLAMENTA
   2007. gada 24. aprīļa Lēmums
   par Eiropas Aviācijas drošības aģentūras 2005. finanšu gada budžeta izpildes apstiprināšanu
   (2008/529/EK)
   EIROPAS PARLAMENTS,
   ņemot vērā Eiropas Aviācijas drošības aģentūras 2005. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Aviācijas drošības aģentūras 2005. finanšu gada galīgajiem pārskatiem, ar aģentūras atbildēm (2),
   ņemot vērā Padomes 2007. gada 27. februāra ieteikumu (5711/2007 – C6-0080/2007),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Eiropas Parlamenta un Padomes 2002. gada 15. jūlija Regulu (EK) Nr. 1592/2002 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (4) un it īpaši tās 49. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Transporta un tūrisma komitejas atzinumu (A6-0121/2007),

               1.

               sniedz Eiropas Aviācijas drošības aģentūras izpilddirektoram apstiprinājumu par aģentūras 2005. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Aviācijas drošības aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 266, 31.10.2006., 10. lpp.

      (2)  OV C 312, 19.12.2006., 6. lpp.

      (3)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (4)  OV L 240, 7.9.2002., 1. lpp. Regulā jaunākie grozījumi izdarīti ar Komisijas Regulu (EK) Nr. 1701/2003 (OV L 243, 27.9.2003., 5. lpp.).

      (5)  OV L 357, 31.12.2002., 72. lpp.

    ---documentbreak---

               15.7.2008

               LV

               Eiropas Savienības Oficiālais Vēstnesis

               L 187/157

         EIROPAS PARLAMENTA
   2007. gada 24. aprīļa Rezolūcija
   ar konstatējumiem, kas ir neatņemama daļa no lēmuma par Eiropas Aviācijas drošības aģentūras 2005. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Eiropas Aviācijas drošības aģentūras 2005. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Aviācijas drošības aģentūras 2005. finanšu gada galīgajiem pārskatiem, ar Aģentūras atbildēm (2),
   ņemot vērā Padomes 2007. gada 27. februāra ieteikumu (5711/2007 – C6-0080/2007),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Eiropas Parlamenta un Padomes 2002. gada 15. jūlija Regulu (EK) Nr. 1592/2002 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (4) un it īpaši tās 49. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Transporta un tūrisma komitejas atzinumu (A6-0121/2007),

               A.

               tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par finanšu gadu, kas beidzās 2005. gada 31. decembrī, ir uzticami un ka notikušie darījumi kopumā ir likumīgi un pareizi;

               B.

               tā kā 2006. gada 27. aprīlī Eiropas Parlaments sniedza aģentūras direktoram apstiprinājumu par tās 2004. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā Parlaments cita starpā:

                           —

                           pauž bažas par Revīzijas palātas konstatētajām novirzēm budžeta pārvaldībā, tostarp par jebkādu norāžu trūkumu budžeta grozījumos par veiktajiem pārvietojumiem vai par šo pārvietojumu veikšanas iemesliem, kā arī par to, ka valde netika informēta par šiem pārvietojumiem un avansa maksājumiem, pārsniedzot budžetu,

                           —

                           atzīmē, ka 2004. gadā aģentūra vēl nebija pieņēmusi savas finanšu regulas īstenošanas noteikumus, kā arī nebija veikusi riska analīzi, ne arī sagatavojusi iekšējās kontroles standartus,

                           —

                           atzīmē, ka darbinieku atlases procedūras aģentūrā dažādās atlases kārtās ir bijušas atšķirīgas, un mudina Komisiju un aģentūru vienoties par pārredzamu un saskaņotu darbā pieņemšanas procedūru, kas atbilstu aģentūras vajadzībām attiecībā uz darbiniekiem ar īpašām zināšanām,

         Vispārējas piezīmes attiecībā uz vairumu ES aģentūru, kuru budžeta izpilde ir jāapstiprina atsevišķi

               1.

               uzskata, ka aizvien pieaugošais Kopienas aģentūru skaits un dažu no tām darbība, šķiet, neiekļaujas vispārējā pamatievirzē un ka atsevišķu aģentūru uzdevumi ne vienmēr atspoguļo Savienības faktiskās vajadzības un tās pilsoņu cerības, un konstatē, ka kopumā aģentūrām ne vienmēr ir laba reputācija un labas atsauksmes presē;

               2.

               tādēļ aicina Komisiju noteikt vispārēju pamatievirzi attiecībā uz jaunu Kopienas aģentūru izveidi un ikreiz pirms jaunas aģentūras izveides iesniegt izmaksu un guvumu analīzi, vienlaikus raugoties, lai nenotiktu nekāda darbību pārklāšanās starp aģentūrām vai ar citu Eiropas organizāciju uzdevumiem;

               3.

               aicina Revīzijas palātu pirms attiecīgā lēmuma pieņemšanas Parlamentā sniegt atzinumu par izmaksu un guvumu analīzi;

               4.

               aicina Komisiju ik pēc pieciem gadiem iesniegt pētījumu par ikvienas esošās aģentūras pievienoto vērtību; aicina visas attiecīgās institūcijas aģentūras pievienotās vērtības negatīva novērtējuma gadījumā īstenot nepieciešamos pasākumus, no jauna formulējot konkrētās aģentūras pilnvaras vai slēdzot to;

               5.

               ņemot vērā regulatīvo aģentūru pieaugošo skaitu, pauž nožēlu, ka vēl nav pabeigtas sarunas saistībā ar iestāžu nolīguma projektu par šo aģentūru darbības pamatnoteikumiem, un aicina Komisijas kompetentos dienestus sadarbībā ar Revīzijas palātu darīt visu iespējamo, lai ātri noslēgtu šādu nolīgumu;

               6.

               konstatē, ka sakarā ar Komisijai deleģēto atbildību par budžeta pareizu izpildi ir nepieciešama ciešāka aģentūru piesaiste Komisijai; aicina Komisiju un Padomi veikt visus vajadzīgos pasākumus, lai Komisijai līdz 2007. gada 31. decembrim paredzētu tādu pārstāvību regulatīvās aģentūras uzraugošās struktūrās, kas tai ļautu bloķēt lēmumu pieņemšanu, kā arī jau sākotnēji nodrošināt šādu pārstāvību jaunu aģentūru dibināšanas gadījumā;

               7.

               aicina Revīzijas palātu savā gada pārskatā izveidot papildu nodaļu par visām aģentūrām, kuru budžeta izpilde jāapstiprina saskaņā ar Komisijas pārskatiem, lai gūtu skaidrāku priekšstatu par ES līdzekļu izlietojumu aģentūrās;

               8.

               atgādina principu, saskaņā ar kuru visas Kopienas aģentūras, gan subsidētās, gan nesubsidētās, ir pakļautas Parlamentam attiecībā uz to budžeta izpildes apstiprināšanu, pat gadījumos, kad saskaņā ar šo aģentūru izveides tiesību aktiem darbojas budžeta izpildes apstiprināšanas lēmējinstitūcija;

               9.

               aicina Revīzijas palātu veikt izpildes revīzijas visās aģentūrās un ziņot par to rezultātiem attiecīgajām Parlamenta komitejām, tai skaitā Budžeta kontroles komitejai;

               10.

               atzīmē, ka aģentūru skaits pastāvīgi pieaug un ka saskaņā ar Komisijas politisko atbildību par aģentūru darbību, kura ietver daudz vairāk par vienkāršu materiāltehnisku atbalstu, Komisijas ģenerāldirektorātiem, kas nodarbojas ar aģentūru izveidi un uzraudzību, vēl jo vairāk ir jāizstrādā kopēja pieeja visām aģentūrām; uzskata, ka struktūra, kas līdzīga tai, kuru aģentūras ir izveidojušas koordinācijas nodrošināšanai starp attiecīgajiem ģenerāldirektorātiem, būtu pragmatisks veids, kā virzīties uz Komisijas kopēju pieeju visiem ar aģentūrām saistītajiem jautājumiem;

               11.

               aicina Komisiju uzlabot aģentūrām paredzēto administratīvo un tehnisko atbalstu, ņemot vērā Kopienas administratīvo noteikumu pieaugošo sarežģītību un tehniskās problēmas;

               12.

               konstatē, ka nevienā no Kopienas aģentūrām nav disciplināras struktūras, un aicina Komisijas dienestus īstenot nepieciešamos pasākumus, lai ātri ieviestu atbilstīgu mehānismu;

               13.

               atzinīgi vērtē ES aģentūru darba koordinēšanas ievērojamo uzlabošanos, kas ļauj tām risināt biežāk sastopamās problēmas un padara efektīvāku sadarbību ar Komisiju un Parlamentu;

               14.

               uzskata, ka jāturpina un jāvērš plašumā vairāku aģentūru īstenotā kopēja atbalsta dienesta izveide nolūkā saskaņot šo aģentūru datorizētās finanšu pārvaldības sistēmas ar atbilstīgajām Komisijas sistēmām;

               15.

               aicina aģentūras uzlabot sadarbību un salīdzināšanu ar attiecīgās nozares dalībniekiem; mudina Komisiju veikt pasākumus, kurus tā uzskata par nepieciešamiem, lai aģentūrām palīdzētu uzlabot reputāciju un pastiprināt to darbību atpazīstamību;

               16.

               aicina Komisiju ierosināt aģentūru gada pārskatu formas saskaņošanu un izstrādāt darbības rezultātu rādītājus, kas ļautu salīdzināt to efektivitāti;

               17.

               aicina aģentūras katra gada sākumā iesniegt darbības rezultātu rādītājus, kas ļautu novērtēt to darbu;

               18.

               aicina visas aģentūras vairāk izmantot SMART pieeju uzdevumu noteikšanā, kas palīdzētu reālāk veikt plānošanu un sasniegt mērķus;

               19.

               piekrīt Revīzijas palātas viedoklim, ka arī Komisija ir atbildīga par aģentūru (finanšu) pārvaldību; tāpēc mudina Komisiju uzraudzīt, kā arī vajadzības gadījumā vadīt dažādo aģentūru pārvaldību un sniegt tām nepieciešamo palīdzību, it īpaši saistībā ar konkursa procedūru pareizu piemērošanu, darbā pieņemšanas procedūru pārredzamību, pareizu finanšu pārvaldību (līdzekļu nepilnīgs izlietojums un pārāk lielu izdevumu iekļaušana budžetā) un, kas ir vissvarīgākais, iekšējās kontroles sistēmas noteikumu pareizu piemērošanu;

               20.

               uzskata, ka aģentūru darba programmās to ieguldījums jāizsaka darbības izteiksmē un izmantojot izmērāmus rādītājus un ka pienācīga uzmanība jāvelta Komisijas izstrādātajiem iekšējās kontroles standartiem;

         Īpašas piezīmes

               21.

               atzīmē, ka saistību apropriāciju un maksājumu apropriāciju izlietojuma līmenis bija zemāks par 80 % un ka šo situāciju izraisīja zems saistību apropriāciju un maksājumu apropriāciju izpildes līmenis (attiecīgi 69 % un 32 %) attiecībā uz darbības izdevumiem; turklāt atzīmē, ka kārtējā finanšu gadā anulēto apropriāciju līmenis arī ir augsts (no 7 % līdz vairāk nekā 30 % atkarībā no izdevumu sadaļas un apropriāciju veida) un arī no iepriekšējā gada pārnesto apropriāciju atcelšanas līmenis ir augsts; šajā sakarā aicina aģentūru uzlabot un pastiprināt plānošanas uzraudzību, lai nepieļautu, ka resursus piešķir nevajadzīgi;

               22.

               atzīmē, ka netika ieviesta uz darbības jomām balstīta pārvaldība, lai gan aģentūras finanšu noteikumi to paredzēja, pamatojoties uz principiem, kurus piemēro vispārējam budžetam nolūkā uzlabot darba rezultātu uzraudzību;

               23.

               pauž nožēlu, ka valde līdz 2005. gada beigām nepieņēma obligātos iekšējās kontroles standartus un ka ne vienmēr tika izskaidrotas pārvaldības un iekšējās kontroles sistēmas un procedūras; atzīmē, ka nebija apstiprinātas kredītrīkotāju ieviestās procedūras, lai garantētu grāmatvedim iesniegtās finanšu informācijas precizitāti un pilnīgumu, un ka 2005. gada beigās aģentūrai joprojām nebija sistēmas, lai nodrošinātu to, ka no klientiem iekasētā samaksa par aģentūras pakalpojumiem būtu pietiekama šo pakalpojumu izmaksu segšanai; aicina aģentūru pēc iespējas ātrāk atrisināt šo situāciju;

               24.

               atzinīgi vērtē valdes lēmumu pieņemt iekšējās kontroles standartus, pamatojoties uz Komisijas pieņemtajiem standartiem un ISO 9000; mudina aģentūru veicināt šo standartu īstenošanu;

               25.

               pauž nožēlu, ka ne vienmēr tika ievērots atklātas konkurences princips, un aicina aģentūru to ievērot nākotnē.

      (1)  OV C 266, 31.10.2006., 10. lpp.

      (2)  OV C 312, 19.12.2006, 6. lpp.

      (3)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (4)  OV L 240, 7.9.2002., 1. lpp. Regulā jaunākie grozījumi izdarīti ar Komisijas Regulu (EK) Nr. 1701/2003 (OV L 243, 27.9.2003., 5. lpp.).

      (5)  OV L 357, 31.12.2002., 72. lpp.

      (6)  OV L 340, 6.12.2006., 128. lpp.


title: Padomes lēmums (1998. gada 23. marts), ar ko Kopienas vārdā apstiprina PARCOM Lēmumu 96/1 par heksahloretāna pakāpenisku lietošanas pārtraukšanu krāsaino metālu rūpniecībā

text:
Svarīgs juridisks paziņojums

|

31998D0241

Oficiālais Vēstnesis L 096 , 28/03/1998 Lpp. 0041 - 0041

		Padomes lēmums(1998. gada 23. marts),ar ko Kopienas vārdā apstiprina PARCOM Lēmumu 96/1 par heksahloretāna pakāpenisku lietošanas pārtraukšanu krāsaino metālu rūpniecībā(98/241/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 100.a pantu saistībā ar 228. panta 2. punkta pirmo teikumu un 3. punkta pirmo daļu,ņemot vērā Komisijas priekšlikumu [1],ņemot vērā Eiropas Parlamenta atzinumu [2],tā kā ar Padomes 1975. gada 3. marta Lēmumu Kopiena noslēdza Konvenciju par jūras piesārņojuma novēršanu no sauszemes avotiem (Parīzes Konvencija) [3], kļūstot par šīs konvencijas līgumslēdzēju pusi;tā kā Parīzes Konvencijas izpildinstitūcija (PARCOM – Parīzes Komisija) var noteikt pasākumus piesārņojuma novēršanas jomā un ir pieņēmusi PARCOM Lēmumu 96/1 par heksahloretāna pakāpenisku lietošanas pārtraukšanu krāsaino metālu rūpniecībā;tā ka Komisija ir piedalījusies PARCOM Lēmuma 96/1 pieņemšanā, pamatojoties uz Padomes piešķirto pilnvaru un sakarā ar attiecīgi izdotajām sarunu direktīvām;tā kā heksahloretāns ir iekļauts bīstamo vielu sarakstā I pielikumā Padomes 1976. gada 27. jūlija Direktīvai 76/769/EEK par dalībvalstu normatīvo un administratīvo aktu tuvināšanu, kas attiecas uz dažu bīstamu vielu un preparātu tirgū laišanas un lietošanas ierobežojumiem [4];tā kā PARCOM Lēmuma 96/1 noteikumi ir saskaņā ar Direktīvu 76/769/EEK;tā kā ir vēlams, ka Kopiena apstiprina PARCOM Lēmumu 96/1,IR PIEŅĒMUSI ŠO LĒMUMU.Vienīgais pants1. PARCOM Lēmums 96/1 par heksahloretāna pakāpenisku lietošanas pārtraukšanu krāsaino metālu rūpniecībā ar šo ir apstiprināts Kopienas vārdā.Minētā lēmuma teksts ir pievienots šim lēmumam.2. Ar šo Komisija ir pilnvarota paziņot par šādu apstiprināšanu Parīzes Komisijai.Briselē, 1998. gada 23. martāPadomes vārdā —priekšsēdētājsM. Meacher[1] OV C 364, 2.12.1997., 13. lpp.[2] OV C 80, 16.3.1998.[3] OV L 194, 25.7.1975., 5. lpp.[4] OV L 262, 27.9.1976., 201. lpp. Direktīva grozīta ar Komisijas Direktīvu 97/64/EK (OV L 315, 19.11.1997., 13. lpp.).--------------------------------------------------


title: Komisijas Lēmums (ES) 2017/1507 (2017. gada 28. augusts), ar kuru groza Lēmumu 2005/37/EK, ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt euro monētas no viltojumiem

text:
                  29.8.2017

                  LV

                  Eiropas Savienības Oficiālais Vēstnesis

                  L 222/25

            KOMISIJAS LĒMUMS (ES) 2017/1507
      (2017. gada 28. augusts),
      ar kuru groza Lēmumu 2005/37/EK, ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt euro monētas no viltojumiem
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā 1. pantu Padomes 2003. gada 8. decembra Lēmumā 2003/861/EK par analīzi un sadarbību attiecībā uz viltotām euro monētām (1),
      ņemot vērā Padomes 2003. gada 8. decembra Lēmumu 2003/862/EK, ar ko tajās dalībvalstīs, kuras nav pieņēmušas euro par vienoto valūtu, paplašina ietekmi Lēmumam 2003/861/EK par analīzi un sadarbību attiecībā uz viltotām euro monētām (2),
      tā kā:

                  (1)

                  Eiropas Tehnikas un zinātnes centrs (ETZC) nodrošina valstu kompetento iestāžu tehnisko pasākumu koordinēšanu nolūkā aizsargāt euro monētas no viltošanas. ETZC tika izveidots Komisijas ietvaros, ar Komisijas Lēmumu 2005/37/EK (3) to piesaistot Eiropas Birojam krāpšanas apkarošanai (OLAF).

                  (2)

                  Komisija 2014. gadā nolēma pārstrukturēt savus dienestus un nodot ar Komisijas likumdošanas un regulatīvo iniciatīvu sagatavošanu saistītos uzdevumus, lai aizsargātu euro no viltošanas un lai nodrošinātu atbalstu šajā jomā, izmantojot apmācību un OLAF tehnisko palīdzību Ekonomikas un finanšu ģenerāldirektorātam (ECFIN ĢD). Komisijas Lēmums 1999/352/EK, EOTK, Euratom (4) tika grozīts, lai atspoguļotu šīs izmaiņas.

                  (3)

                  Kopš Lēmuma 2005/37/EK pieņemšanas ir pieņemti vairāki citi tiesību akti, ar kuriem ETZC tiek uzticēti uzdevumi. Tādējādi ETZC izpilda pienākumus, kas izriet no Eiropas Parlamenta un Padomes Regulas (ES) Nr. 1210/2010 (5), Padomes Regulas (EK) Nr. 2182/2004 (6) un Padomes Regulas (EK) Nr. 2183/2004 (7), un veicina programmas “Perikls 2020” mērķu sasniegšanu saskaņā ar Eiropas Parlamenta un Padomes Regulu (ES) Nr. 331/2014 (8) un Padomes Regulu (ES) 2015/768 (9). Šie uzdevumi būtu jāmin līdzās uzdevumiem, kas jau tieši ir formulēti Lēmumā 2005/37/EK.

                  (4)

                  Tādēļ Lēmums 2005/37/EK būtu attiecīgi jāgroza,

            IR PIEŅĒMUSI ŠO LĒMUMU.
      1. pants
      Grozījumi
      Lēmumu 2005/37/EK groza šādi:

                  1)

                  tā 1. pantu aizstāj ar šādu:
                  “1. pants
                  1.   Eiropas Tehnikas un zinātnes centrs (ETZC) darbojas ECFIN ĢD ietvaros Briselē.
                  2.   Šā lēmuma piemērošanas vajadzībām ECFIN ĢD ģenerāldirektors tiek pilnvarots veikt nepieciešamos pasākumus un noslēgt administratīvas vienošanās ar trešo valstu iestādēm un privātā sektora juridiskām personām, lai ETZC varētu veikt savus uzdevumus. Konkrētāk, šādas administratīvas vienošanās var attiekties uz tehniskas informācijas nosūtīšanu un apmaiņu.”;

                  2)

                  tā 2. pantu aizstāj ar šādu:
                  “2. pants
                  ETZC veic šādus uzdevumus:

                              a)

                              izvērtēt un klasificēt ikvienu jauna veida euro monētu viltojumu saskaņā ar Regulas (EK) Nr. 1338/2001 5. panta 4. punktu;

                              b)

                              veicināt programmas “Perikls 2020” mērķu sasniegšanu saskaņā ar Eiropas Parlamenta un Padomes Regulu (ES) Nr. 331/2014 (*1);

                              c)

                              veikt uzdevumus, kas paredzēti Eiropas Parlamenta un Padomes Regulas (ES) Nr. 1210/2010 (*2) 4., 5., 7. un 12. pantā un Padomes Regulas (EK) Nr. 2182/2004 (*3) 2., 4., 5. un 6. pantā;

                              d)

                              ETZC sniedz palīdzību monētu valsts analīzes centriem (MVAC) un tiesībaizsardzības iestādēm un sadarbojas ar attiecīgajām iestādēm, analizējot viltotās euro monētas nolūkā stiprināt to aizsardzību.

                     (*1)  Eiropas Parlamenta un Padomes 2014. gada 11. marta Regula (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”) un atceļ Padomes Lēmumus 2001/923/EK, 2001/924/EK, 2006/75/EK, 2006/76/EK, 2006/849/EK un 2006/850/EK (OV L 103, 5.4.2014., 1. lpp.)."

                     (*2)  Eiropas Parlamenta un Padomes 2010. gada 15. decembra Regula (ES) Nr. 1210/2010 par euro monētu autentiskuma noteikšanu un rīkošanos ar apgrozībai nederīgām euro monētām (OV L 339, 22.12.2010., 1. lpp.)."

                     (*3)  Padomes 2004. gada 6. decembra Regula (EK) Nr. 2182/2004 par medaļām un žetoniem, kas līdzīgi euro monētām (OV L 373, 21.12.2004., 1. lpp.).”;"

                  3)

                  lēmuma 3. panta pēdējā teikumā vārdu “OLAF” aizstāj ar “ECFIN ĢD”.

            2. pants
      Stāšanās spēkā
      Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

         Briselē, 2017. gada 28. augustā

               Komisijas vārdā –

               priekšsēdētājs

            Jean-Claude JUNCKER

         (1)  OV L 325, 12.12.2003., 44. lpp.

         (2)  OV L 325, 12.12.2003., 45. lpp.

         (3)  Komisijas 2004. gada 29. oktobra Lēmums 2005/37/EK, ar ko izveido Eiropas Tehnikas un zinātnes centru (ETZC) un paredz tehnisko pasākumu koordinēšanu nolūkā pasargāt euro monētas no viltojumiem (OV L 19, 21.1.2005., 73. lpp.).

         (4)  Komisijas 1999. gada 28. aprīļa Lēmums 1999/352/EK, EOTK, Euratom, ar ko izveido Eiropas Biroju krāpšanas apkarošanai (OLAF) (OV L 136, 31.5.1999., 20. lpp.).

         (5)  Eiropas Parlamenta un Padomes 2010. gada 15. decembra Regula (ES) Nr. 1210/2010 par euro monētu autentiskuma noteikšanu un rīkošanos ar apgrozībai nederīgām euro monētām (OV L 339, 22.12.2010., 1. lpp.).

         (6)  Padomes 2004. gada 6. decembra Regula (EK) Nr. 2182/2004 par medaļām un žetoniem, kas līdzīgi euro monētām (OV L 373, 21.12.2004., 1. lpp.).

         (7)  Padomes 2004. gada 6. decembra Regula (EK) Nr. 2183/2004, ar ko uz neiesaistītajām dalībvalstīm attiecina Regulu (EK) Nr. 2182/2004 par medaļām un žetoniem, kas līdzīgi euro monētām (OV L 373, 21.12.2004., 7. lpp.).

         (8)  Eiropas Parlamenta un Padomes 2014. gada 11. marta Regula (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”) un atceļ Padomes Lēmumus 2001/923/EK, 2001/924/EK, 2006/75/EK, 2006/76/EK, 2006/849/EK un 2006/850/EK (OV L 103, 5.4.2014., 1. lpp.).

         (9)  Padomes 2015. gada 11. maija Regula (ES) 2015/768, ar kuru Regulas (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”), piemērošanu attiecina arī uz neiesaistītajām dalībvalstīm (OV L 121, 14.5.2015., 1. lpp.).


title: Eiropas Parlamenta Lēmums (ES) 2016/2159 (2016. gada 27. oktobris) par Artemis kopuzņēmuma 2014. finanšu gada pārskatu apstiprināšanu

text:
               8.12.2016

               LV

               Eiropas Savienības Oficiālais Vēstnesis

               L 333/64

         EIROPAS PARLAMENTA LĒMUMS (ES) 2016/2159
   (2016. gada 27. oktobris)
   par Artemis kopuzņēmuma 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Artemis kopuzņēmuma 2014. finanšu gada galīgos pārskatus,

               —

               ņemot vērā Revīzijas palātas ziņojumu par kopuzņēmuma Artemis finanšu gada pārskatiem laikposmā no 2014. gada 1. janvāra līdz 2014. gada 26. jūnijam ar Kopuzņēmuma atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz kopuzņēmumiem par 2014. finanšu gada budžeta izpildi (05587/2016 – C8-0055/2016),

               —

               ņemot vērā 2016. gada 28. aprīļa lēmumu (3) atlikt lēmuma pieņemšanu par 2014. finanšu gada budžeta izpildes apstiprināšanu, kā arī ECSEL kopuzņēmuma (bijušā Artemis kopuzņēmuma un ENIAC kopuzņēmuma) izpilddirektora atbildes,

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (4) un jo īpaši tās 209. pantu,

               —

               ņemot vērā Padomes 2007. gada 20. decembra Regulu (EK) Nr. 74/2008, ar ko izveido Artemis kopuzņēmumu, lai īstenotu kopīgu tehnoloģiju ierosmi iegulto datorsistēmu jomā (5),

               —

               ņemot vērā Padomes 2014. gada 6. maija Regulu (ES) Nr. 561/2014, ar ko izveido kopuzņēmumu ECSEL
                   (6), un jo īpaši tās 1. panta 2. punktu un 12. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (7),

               —

               ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (8),

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas otro ziņojumu (A8-0276/2016),

               1.

               apstiprina Artemis kopuzņēmuma 2014. finanšu gada pārskatus;

               2.

               uzdod priekšsēdētājam šo lēmumu nosūtīt kopuzņēmuma ECSEL (bijušā Artemis kopuzņēmuma un ENIAC kopuzņēmuma) izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 422, 17.12.2015., 9. lpp.

      (2)  OV C 422, 17.12.2015., 10. lpp.

      (3)  OV L 246, 14.9.2016., 425. lpp.

      (4)  OV L 298, 26.10.2012., 1. lpp.

      (5)  OV L 30, 4.2.2008., 52. lpp.

      (6)  OV L 169, 7.6.2014., 152. lpp.

      (7)  OV L 357, 31.12.2002., 72. lpp.

      (8)  OV L 38, 7.2.2014., 2. lpp.


title: Centrālās grupas lēmums (1998. gada 27. oktobris) par pasākumu ieviešanu cīņai pret nelegālu imigrāciju (SCH/C (98) 117)

text:
Svarīgs juridisks paziņojums

|

41998D0117

Oficiālais Vēstnesis L 239 , 22/09/2000 Lpp. 0205 - 0205

		Centrālās grupas lēmums(1998. gada 27. oktobris)par pasākumu ieviešanu cīņai pret nelegālu imigrāciju(SCH/C (98) 117)CENTRĀLĀ GRUPA,ņemot vērā Šengenas Līguma īstenošanas konvencijas 132. pantu saistībā ar Izpildu komitejas 1988. gada 16. septembra lēmumu,IR PIEŅĒMUSI ŠO LĒMUMU.Šim lēmumam pievienotā darbības plāna pārskatītā un pabeigtā redakcija par pasākumiem cīņai pret nelegālu imigrāciju (SCH/Com — ex (98) 37def.) stājas spēkā saskaņā ar Izpildu komitejas 1998. gada 16. septembra pilnvaru.Briselē, 1998. gada 27. oktobrīPriekšsēdētājsB. Schattenberg--------------------------------------------------


title: 2010/616/ES: Padomes Lēmums ( 2010. gada 7. oktobris ), lai noslēgtu Nolīgumu starp Eiropas Savienību un Japānu par savstarpēju tiesisko palīdzību krimināllietās

text:
               15.10.2010

               LV

               Eiropas Savienības Oficiālais Vēstnesis

               L 271/3

         PADOMES LĒMUMS
   (2010. gada 7. oktobris),
   lai noslēgtu Nolīgumu starp Eiropas Savienību un Japānu par savstarpēju tiesisko palīdzību krimināllietās
   (2010/616/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 82. panta 1. punkta d) apakšpunktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Padome 2009. gada 26. un 27. februārī pilnvaroja prezidentvalsti, kurai palīdz Komisija, sākt sarunas par Nolīgumu starp Eiropas Savienību un Japānu par savstarpēju tiesisko palīdzību krimināllietās.

               (2)

               Saskaņā ar Padomes 2009. gada 30. novembra Lēmumu 2010/88/KĀDP/TI Nolīgums starp Eiropas Savienību un Japānu par savstarpēju tiesisko palīdzību krimināllietās (turpmāk “nolīgums”) tika parakstīts 2009. gada 30. novembrī un 15. decembrī, ņemot vērā tā noslēgšanu.

               (3)

               Nolīgums vēl nav noslēgts. Tā kā 2009. gada 1. decembrī stājās spēkā Lisabonas līgums, procedūras, kas nolūkā noslēgt nolīgumu jāievēro Savienībai, ir noteiktas Līguma par Eiropas Savienības darbību 218. pantā.

               (4)

               Nolīgums būtu jāapstiprina.

               (5)

               Saskaņā ar 3. pantu Protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, minētās dalībvalstis ir paziņojušas, ka tās vēlas piedalīties šā lēmuma pieņemšanā un piemērošanā.

               (6)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un šis lēmums tai nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Japānu par savstarpēju tiesisko palīdzību krimināllietās (1).
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā veikt nolīguma 31. panta 1. punktā paredzēto apstiprinājuma dokumentu apmaiņu, lai nolīgums kļūtu saistošs Savienībai (2).
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Luksemburgā, 2010. gada 7. oktobrī

            Padomes vārdā –

            priekšsēdētājs

         M. WATHELET

      (1)  Nolīguma teksts ir publicēts OV L 39, 12.2.2010., 20. lpp., līdz ar lēmumu par parakstīšanu.

      (2)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: Padomes Lēmums 2011/537/KĀDP ( 2011. gada 12. septembris ), ar ko groza un pagarina Lēmumu 2010/576/KĀDP par Eiropas Savienības policijas misiju saistībā ar drošības sektora reformu (DSR) un tās saikni ar tiesiskuma jomu Kongo Demokrātiskajā Republikā ( EUPOL RD Congo )

text:
               13.9.2011

               LV

               Eiropas Savienības Oficiālais Vēstnesis

               L 236/8

         PADOMES LĒMUMS 2011/537/KĀDP
   (2011. gada 12. septembris),
   ar ko groza un pagarina Lēmumu 2010/576/KĀDP par Eiropas Savienības policijas misiju saistībā ar drošības sektora reformu (DSR) un tās saikni ar tiesiskuma jomu Kongo Demokrātiskajā Republikā (EUPOL RD Congo)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu un 43. panta 2. punktu,
   tā kā:

               (1)

               Padome 2010. gada 23. septembrī pieņēma Lēmumu 2010/576/KĀDP par Eiropas Savienības policijas misiju saistībā ar drošības sektora reformu (DSR) un tās saikni ar tiesiskuma jomu Kongo Demokrātiskajā Republikā (EUPOL RD Congo) (1).

               (2)

               Politikas un drošības komiteja (PDK) 2011. gada 28. jūnijā apstiprināja ieteikumu, ka EUPOL RD Congo būtu jāpagarina uz vēl vienu gadu.

               (3)

                  EUPOL RD Congo būtu attiecīgi jāpagarina līdz 2012. gada 30. septembrim.

               (4)

               Tāpat ir jānosaka finanšu atsauces summa, kas paredzēta, lai segtu ar EUPOL RD Congo saistītos izdevumus laikposmā no 2011. gada 1. oktobra līdz 2012. gada 30. septembrim.

               (5)

               Misiju īstenos situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu 2010/576/KĀDP groza šādi:

               1)

               lēmuma 1. panta 1. punktu aizstāj ar šādu:
               “1. pants
               Misija
               Eiropas Savienības Policijas misiju, ko veic saistībā ar drošības sektora reformu (DSR) un tās saikni ar tiesiskuma jomu Kongo Demokrātiskajā Republikā (turpmāk “EUPOL RD Congo” jeb “misija”) un kas izveidota ar Vienoto rīcību 2007/405/KĀDP, pagarina uz laikposmu no 2010. gada 1. oktobra līdz 2012. gada 30. septembrim.”;

               2)

               lēmuma 2. pantu aizstāj ar šādu:
               “2. pants
               Misijas pilnvaras
               1.   Lai nostiprinātu Kongo Nacionālās policijas (KNP) attīstību un atbalstītu tās reformu procesa noturību, EUPOL RD Congo sniedz palīdzību Kongo iestādēm, īstenojot policijas rīcības plānu, kurā ir ietvertas policijas reformu procesa 2010.–2012. gada prioritātes un kura pamatā ir stratēģiskajā pamatdokumentā formulētās pamatnostādnes. Misija sniegs ieguldījumu vietējos un starptautiskos centienos stiprināt KNP spējas, kas nepieciešamas arī, ņemot vērā gaidāmo vēlēšanu drošību. EUPOL RD Congo galveno uzmanību pievērš konkrētai rīcībai un projektiem, kas ļautu nostiprināt KNP reformu procesa stratēģiskā līmeņa darbības, stiprinātu spējas un sekmētu KNP un plašākas krimināltiesību sistēmas struktūru savstarpēju mijiedarbību, lai efektīvāk atbalstītu seksuālas vardarbības un nesodāmības apkarošanu. EUPOL RD Congo savu darbību cieši saskaņo ar citiem Savienības, starptautiskiem un divpusējiem līdzekļu devējiem un cieši sadarbojas ar tiem, lai izvairītos no dubultiem centieniem.
               2.   Misijai ir šādi konkrēti mērķi:

                           a)

                           sniedzot operatīvas konsultācijas, kas būtu misijas pamatuzdevums, atbalstīt KNP un Iekšlietu un drošības ministriju (IDM) darbā, lai pabeigtu policijas reformas koncepcijas un īstenotu to;

                           b)

                           stiprināt Kongo Nacionālās policijas operatīvās spējas, nodrošinot darbaudzināšanu, uzraudzību un konsultācijas, kā arī apmācības pasākumus, kas būtu misijas pamatuzdevums;

                           c)

                           atbalstīt cīņu pret nesodāmību cilvēktiesību un seksuālas vardarbības jomā un stiprināt policijas un tiesu iestāžu sadarbību, kas būtu daudzpusīga horizontāla pamatuzdevuma sastāvdaļa, ietekmējot visas misijas darbības.

                     3.   Misijai ir Projektu vienība, lai apzinātu un īstenotu projektus. Misija konsultē dalībvalstis un trešās valstis, kā arī to pārziņā koordinē un atvieglina šo valstu projektu īstenošanu jomās, kas ir misijas interešu lokā un veicina tās mērķu sasniegšanu.”;

               3)

               lēmuma 3. pantu svītro;

               4)

               lēmuma 5. panta 6. punktu svītro;

               5)

               lēmuma 6. panta 7. punktu aizstāj ar šādu:
               “7.   Vajadzības gadījumā misijas vadītājs saskaņo EUPOL RD Congo darbības ar citiem Savienības darbību veicējiem, kas darbojas uz vietas.”;

               6)

               lēmuma 12. panta 1. punktu aizstāj ar šādu:
               “1.   Civilais operāciju komandieris saziņā ar Eiropas Ārējās darbības dienesta Drošības biroju vada misijas vadītāja veikto EUPOL RD Congo drošības pasākumu plānošanu un nodrošina to pienācīgu un efektīvu īstenošanu saskaņā ar 5. un 9. pantu.”;

               7)

               lēmuma 14. panta 1. punktam pievieno šādu otro daļu:
               “Ar misijas īstenošanu saistīto izdevumu segšanai paredzētā finanšu atsauces summa laikposmam no 2011. gada 1. oktobra līdz 2012. gada 30. septembrim ir EUR 7 150 000.”;

               8)

               lēmuma 18. panta otro daļu aizstāj ar šādu:
               “To piemēro no 2010. gada 1. oktobra līdz 2012. gada 30. septembrim.”

         2. pants
   Šis lēmums stājas spēkā tā pieņemšanas dienā.

      Briselē, 2011. gada 12. septembrī

            Padomes vārdā –

            priekšsēdētājs

         M. DOWGIELEWICZ

      (1)  OV L 254, 29.9.2010., 33. lpp.